የውጭ ጉዳይ ሚኒስትር አቶ ገዱ አንዳርጋቸው ከተባበሩት መንግስታት ድርጅት ልዩ መልዕክተኛ ጋር ተወያዩ
የውጭ ጉዳይ ሚኒስትር አቶ ገዱ አንዳርጋቸው ከተባበሩት መንግስታት ድርጅት ልዩ መልዕክተኛ ጋር ተወያዩየኢፌዲሪ የውጭ ጉዳይ ሚኒስትር አቶ ገዱ አንዳርጋቸው የተባበሩት መንግስታት ሴክሬታሪ ጄነራል የአፍሪካ ሕብረት ልዩ መልዕክተኛ  ሚስ ሀና ሰርዋ ቴቴን ዛሬ በጽ/ቤታቸው ተቀብለው አነጋግረዋል።ሚኒስትሩ አቶ ገዱ በዚህ ወቅት ባደረጉት ንግግር የመንግስታቱ ድርጅት ለአፍሪካ ጸጥታና ሰላም መረጋጋት ትልቅ አስተዋጽኦ እያደረገ እንደሚገኝ በማስታወስ፤ ኢትዮጵያ የተባበሩት መንግስታት የጸጥታ ምክር ቤት  እና የአፍሪካ ሕብረት የጸጥታ ምክር ቤት በአዲስ አበባ የሚያደርጉት የምክክር መድረክ በስኬት እንዲጠናቀቅ አስፈላጊውን ትብብር እንደምታደርግ አስታውቀዋል።ሀገሪቱ በኢጋድ ሊቀ መንበርነት ባላት ሚና በቀጠናዋ ሰላም ለማስፈን ከሚመለከታቸው አካላት ጋር እንደምትሰራም ሚኒስትሩ አክለው ገልጸዋል።የተባበሩት መንግስታት ድርጅት ልዩ መልዕክተኛ  ሚስ ሀና ሰርዋ ቴቴ በበኩላቸው፤ ኢትዮጵያ በሱዳን የነበረው አለመረጋጋት በሰላማዊ መንገድ እንዲፈታ ላደረገቸው ትልቅ ሚና አመስግነዋል።ልዩ መልዕክተኛዋ  የተባበሩት መንግስታት ድርጅት ኢትዮጵያ የምታደርጋቸው የሰላም ማስከበርና ተዛማጅ ሥራዎች ለመደገፍ ቁርጠኛ እንደሆነም አስታውቀዋል።የውጭ ጉዳይ ሚኒስቴር ቃል አቀባይ ጽ/በት ለጣቢያችን ባደረሰው መረጃ መሰረት ኢትዮጵያ እ.ኤ.አ መስከረም 23 ቀን 2019 ኒው ዮርክ በሚካሄደው የአየር ንብረት ለውጥ ጉባኤ ተሳታፊ እንድትሆን  ልዩ መልዕክተኛዋ ጥሪ አቅርበዋል።በተመሳሳይ  አቶ ገዱ አንዳርጋቸው የተባበሩት መንግስታት ኢንዱስትሪ ልማት ድርጅት (UNIDO) ተወካይና የክልላዊ ቅርንጫፍ ዳይሬክተር ሚስ አውረሊያ ካላብሮን ዛሬ  በጽ/ቤታቸው ተቀብለው አነጋግረዋል።ውጭ ጉዳይ ሚኒስትሩ  በዚህ ወቅት ባደረጉት ንግግር የተባበሩት መንግስታት ኢንዱስትሪ ልማት ድርጅት ኢትዮጵያ  የጀመረችውን የኢንዳስትሪያላይዜሽን ጉዞ  እውን ለማድረግ ሁሉን አቀፍ ድጋፍ እያደረገ እንደሚገኝ በመግለጽ ለድርጅቱ ምስጋና አቅርበዋል።የኢትዮጵያ መንግስት ድርጅቱ የሚያስተባብራቸውን የልማት ሥራዎች ውጤታማ እንዲሆኑ አስፈላጊውን ትብብር እንደሚያደርግም ሚኒስትሩ ገልጸዋል።የተባበሩት መንግስታት ኢንዱስትሪ ልማት ድርጅት ተወካይና የክልላዊ ቅርንጫፍ ዳይሬክተር ሚስ አውረሊያ ካላብሮ   በበኩላቸው፤ በኢትዮጵያ ውስጥ እየተካሄደ ያለውን ለውጥ በማድነቅ፤ድርጅቱ በሀገሪቱ ለሚገኙ የቆዳ፣ጨርቃ ጨርቅ፣ አግሮ-ኢንዱስትሪ ፓርኮች እንዲሁም ሌሎች ፕሮጀክቶች ድጋፍ እያደረገ እንደሆነ ለክቡር ሚኒስትሩ አስረድተዋል።በተጨማሪ ድርጅቱ ለሸገር ማስዋብ ፕሮጀክት ድጋፍ እንደሚያደርግ በመግለጽ፤ ኢትዮጵያ እ.ኤ.አ ከኖቬምበር 3 እስከ 7 ቀን 2019 አቡ ዳቢ በሚካሄደው UNIDO(United Nations Industrial Development Organization) ኮንፈረንስ ተሳታፊ እንድትሆን ክብርት ዳይሬክተሯ ጥሪ አቅርበዋል። 